ITDฟุ้งตปท.รุมทึ้งทวาย
ใช้แสนล้านพัฒนา  ตปท.สนทุกธุรกิจ โรงไฟฟ้าฉลุยแล้ว
30 มี.ค. 2555

ใช้แสนล้านพัฒนา  ตปท.สนทุกธุรกิจ โรงไฟฟ้าฉลุยแล้ว
“เปรมชัย” คุย นิคมทวายเนื้อหอม ธุรกิจหลักทั้งโรงกลั่น โรงถลุงเหล็ก ท่าเรือมีพันธมิตรต่างชาติสนใจลงทุนแล้ว เปิดสูตรใช้ที่ดินเป็นทุน นำบริษัทเข้าตลาดหุ้น
นายเปรมชัย กรรณสูตร ประธานบริหาร บริษัท อิตาเลียนไทย ดีเวล๊อปเมนต์ (ITD) เปิดเผยว่า โครงการท่าเรือน้ำลึกและนิคมอุตสาหกรรมทวายในสหภาพพม่า บนพื้นที่ทั้งหมด 1.5 แสนไร่ ซึ่งคาดว่าจะใช้เงินในการลงทุนประมาณ 1.5 แสนล้านบาท ปัจจุบันการลงทุนในการก่อสร้าง นิคมฯ ได้ใช้เงินลงทุนไปแล้วประมาณ 3,500 ล้านเหรียญสหรัฐ ซึ่งเป็นการลงทุนเฉพาะในส่วนของการสร้างท่าเรือและถนน
สำหรับแหล่งเงินลงทุนส่วนนี้ เป็นการกู้ 60% ของมูลค่าโครงการ โดยเป็นเงินจากสถาบันการเงินระหว่างประเทศจากญี่ปุ่นที่เป็นลักษณะเงินให้ความช่วยเหลือ ซึ่งดีมาก ส่วนที่เหลือก็จะใช้จากเงินสดและรายได้ที่ขายที่ดิน 
นอกจากนี้ ล่าสุดได้มีการเจรจากับนักลงทุนที่สนใจเข้ามาซื้อที่ดินเพื่อตั้งโรงกลั่นน้ำมัน โรงถลุงเหล็ก โรงปุ๋ย รวมทั้งผู้ที่สนใจเข้ามาถือหุ้นในท่าเรือเรียบร้อยแล้ว 
ทั้งนี้ ในส่วนของโรงกลั่นน้ำมันได้เจรจากับบริษัทน้ำมันยักษ์ใหญ่จากตะวันออกกลาง เพื่อเข้ามาก่อสร้างโรงกลั่นน้ำมันขนาดกำลังผลิต 3 แสนบาร์เรล/วัน ซึ่งคณะกรรมการได้อนุมัติแล้ว และบริษัทสนใจเข้าไปร่วมถือหุ้นกับบริษัททุกแห่งที่เข้ามาลงทุน
สำหรับโรงถลุงเหล็ก บริษัทได้เจรจาขายที่ดินให้กับบริษัทผู้ผลิตเหล็กรายใหญ่จากประเทศญี่ปุ่น ซึ่งสนใจที่จะมาสร้างโรงงานในพื้นที่ 1.25 หมื่นไร่ โรงงานมีกำลังการผลิต 10 ล้านตัน/ปี คาดว่าจะสรุปได้ภายในปีนี้ ส่วนโรงงานผลิตปุ๋ย จะเป็นกลุ่มนักลงทุนจากยุโรปกำลังการผลิต 4 ล้านตัน/ปี
การก่อสร้างท่าเรือขณะนี้ บริษัท ผลิตไฟฟ้าราชบุรีโฮลดิ้ง (RATCH) และกลุ่มนักลงทุนโรงถลุงเหล็กสนใจจะมาร่วมทุนด้วย เพราะเป็นผู้ใช้ประโยชน์จากท่าเรือโดยตรงและสามารถรองรับการขนส่งทางเรือขนาด 2 แสนเดทเวทตัน ซึ่งการก่อสร้างจะใช้งบจำนวน 2,500 ล้านเหรียญสหรัฐ 
โรงไฟฟ้าจะใช้ก๊าซธรรมชาติเป็นเชื้อเพลิงในช่วง 5 ปีแรก ขนาด 240 เมกะวัตต์จากนั้นก็จะใช้ถ่านหินเป็นเชื้อเพลิง โดยจะเริ่มก่อสร้างในสิ้นปีนี้และผลิตในปี 2559 และจะเพิ่มกำลังผลิตไปถึง 1 หมื่นเมกะวัตต์ จากเดิม 4,000 เมกะวัตต์ และจะดึงญี่ปุ่นเข้ามาร่วมทุนด้วย
“ตอนนี้รัฐบาลพม่าอนุญาตในเรื่องการก่อสร้างโรงไฟฟ้าแล้ว ซึ่งสัดส่วนการถือหุ้น คือ ITD 40% ราชบุรีถือ 30% และอีก 30% เป็นพันธมิตร”
นายเปรมชัย กล่าวว่า นิคมฯ บริหารโดยบริษัท ทวาย ดีเวล๊อปเมนต์ ซึ่ง ITD ถือหุ้นอยู่ 75% อนาคตมีแผนที่จะขายหุ้นทวายให้กับนักลงทุนจากต่างประเทศเข้ามาถือหุ้นด้วย โดยพร้อมจะลดสัดส่วนลงเหลือ 51% ในอนาคต ซึ่งขณะนี้ได้มีการเจรจากับกลุ่มนักลงทุนจากญี่ปุ่นและเกาหลีใต้แล้ว รวมทั้งมีนักลงทุนจากสิงคโปร์ติดต่อขอเข้าร่วมทุนเช่นกัน
“ในอนาคตก็น่าที่จะต้องนำบริษัทนี้เข้าตลาดหุ้นด้วย เนื่องจากทวายฯ เป็นบริษัทใหญ่ที่ต้องใช้เงินลงทุนสูง และเรามีแผนจะขยายอีกมาก” นายเปรมชัย กล่าว